FI Euroopan unionin virallinen lehti CE 88/103

(2004/C 88 E/0107)

KIRJALLINEN KYSYMYS E-2588/03

esittäjä(t): Marco Pannella (NI) komissiolle

(8. elokuuta 2003)

Aihe: Tabrizin yliopiston opiskelijaliikkeen johtajan, 19-vuotiaan Faramaz Mohammadin teloittaminen Iranissa

Azerbaidžanilaisessa Xalq Qazeti -lehdessä kirjoitettiin 22. heinäkuuta 2003, että

— joitakin päiviä aiemmin Tabrizin vallankumoustuomioistuin oli tuominnut opiskelijaliikkeen johtajan Faramaz Mohammadin kuolemaan.

— Faramaz Mohammadi oli 19-vuotias Azerbaidžanin kansalainen, joka opiskeli Tabrizin yliopistossa, ja lehden tietojen mukaan hän oli yksi opiskelijaliikkeen johtohahmoista.

— Teloituksen jälkeen Faramaz Mohammadin ruumis oli kuljetettu Ardabiliin.

— Hän oli yksi Tabrizin yliopiston opiskelijaliikkeen perustajajäsenistä, ja hän oli esittänyt radikaaleja puheenvuoroja Iranin hallintoa ja mullaheja vastaan.

— Vaikka tuomioistuin oli vasta langettanut kuolemantuomion kuukausi sitten, Faramaz Mohammadi teloitettiin jo kaksi päivää sitten.

Onko komissio tietoinen edellä esitetyistä seikoista, ja jos on, niin mitä aloitteita se on tehnyt tai aikoo tehdä kyseisessä asiassa? Aikooko komissio jäädyttää kaikki suhteensa Iraniin siihen asti, kunnes maa lopettaa ihmisoikeusloukkaukset ja kuolemantuomioiden langettamisen?

Christopher Pattenin komission puolesta antama vastaus

(23. syyskuuta 2003)

Kuten tuodaan esille EU:n politiikan suuntaviivoissa suhteissa yhteisön ulkopuolisiin maihin kuolemanrangaistusta koskevissa kysymyksissä, EU on jatkuvasti vastustanut kuolemanrangaistuksen käyttöä ja on käsitellyt asiaa Iranin hallituksen kanssa lukuisissa yhteyksissä. EU myös painotti vakavaa huolestuneisuuttaan Iranissa suoritettavista teloituksista YK:n ihmisoikeuskomission viimeisimmässä istunnossa huhtikuussa 2003. Lisäksi ihmisoikeusvuoropuheluun, jonka EU aloitti Iranin kanssa vuonna 2002, sisältyy yhteinen ponnistus käsitellä hyvin monenlaisia ihmisoikeuskysymyksiä, joista yksi on kuolemanrangaistuksen soveltaminen. Arvioidessaan vuoropuhelua ensimmäisen kerran 18. maaliskuuta 2003 yleisten asioiden ja ulkosuhteiden neuvosto painotti olevansa jatkuvasti erittäin huolestunut Iranissa jatkuvista vakavista ihmisoikeusloukkauksista. Niihin kuuluvat myös kuolemanrangaistukset, joita toimeenpannaan kansainvälisesti hyväksytyistä turvatakuista välittämättä.

EU aikoo käyttää Iranin kanssa käytävää ihmisoikeusvuoropuhelua ilmaistakseen uudelleen huolensa kuolemanrangaistuksen käytöstä yleensä ja lukuisista yksittäisistä tapauksista erikseen.

Komissio uskoo, että soveltamalla Iraniin rakentavan yhteistyön politiikkaa voidaan edistää ja suojella ihmisoikeuksia ja perusvapauksia paremmin kuin katkaisemalla kaikki suhteet kyseiseen maahan. On syytä muistuttaa, että vuonna 2002, jolloin unioni päätti aloittaa Iranin kanssa neuvottelut kauppa- ja yhteistyösopimuksesta, tehtiin selväksi, että EU:n ja Iranin talous- ja kauppasuhteiden syventäminen edellytti vastaavaa edistymistä myös suhteiden muilla osa-alueilla. Aivan erityisesti EU odotti merkittävää myönteistä kehitystä neljällä ongelma-alueella: ihmisoikeudet, aseiden leviämisen estäminen, terrorismin vastainen taistelu ja Lähi-idän rauhanprosessi. Ihmisoikeustilanne on varmasti yksi tekijöistä, jotka määräävät edistymisen EU:n ja Iranin tulevissa suhteissa.